น้องอายุ 3 ขวบค่ะ ชอบเล่นรถ ไม่นิ่ง เวลาไปห้างจะวิ่ง บอกหรือสั่งอะไร ไม่เข้าใจ พูดคำสั้นๆ ชอบออกคำสั่งให้พ่อแม่ ทำนั้นนี่ ถ้าไม่ทำ จะลงไปดิ้นกับพื้น เล่นกับคนอื่นไม่เป็น ไม่กลัวคนแปลกหน้า บอกอย่าก็จะทำในสิ่งที่ห้าม เขียนเส้นไม่ได้ จับมือเขียนจะร้องไห้ ชอบพูดย้ำ เช่นเปิดไฟ เปิดน้ำ ใช้ประโยคคำถามไม่เป็น ก่อนหน้านี้ ติดไอแพด ติดการ์ตูนทีวี และอีกอย่างจะตอบสนองสิ่งเร้าไวมาก ทั้งแสง เสียง และกลิ่นค่ะ
สวัสดีค่ะ อาการไม่ฟังคำสั่ง เรียกไม่หันดังกล่าวมานั้น อาจจะต้องแยกให้ได้ว่า เด็กเข้าใจหรือไม่เข้าใจคำสั่ง หรือมีพัฒนาการในด้านอื่นๆผิดปกติไปด้วยหรือไม่ ถ้าเด็กเข้าใจคำสั่งแต่ไม่ทำ อันนี้อาจจะเป็นความดื้อซนของเด็กปกติ หรือถ้าเป็นรุนแรงอาจเป็นเกี่ยวกับปัญหาเรื่องของพฤติกรรม แต่หากเด็กไม่เข้าใจคำสั่ง ร่วมกับยังพูดหรือสื่อสารเป็นประโยคสั้นๆไม่ได้ในวัยนี้ ร่วมกับมีอาการซุกซนมากวอกแวกง่าย ไม่เคยอยู่นิ่ง เวลาที่พูดด้วยจะไม่ตั้งใจฟังและเก็บรายละเอียดไม่ค่อยได้ และควบคุมการเคลื่อนไหวของร่างกายไม่ได้ร่วมด้วย อาจจะเป็นภาวะความผิดปกติเช่นภาวะสมาธิสั้นได้ เป็นต้นดังนั้นแนะนำการพาบุตรไปประเมินอย่างละเอียดโดยกุมารแพทย์ ซึ่งแพทย์จะประเมินพัฒนาการโดยรวมของเด็ก เพื่อให้ได้การวินิจฉัยที่แน่ชัดขึ้น ไม่ควรปล่อยปัญหาทิ้งไว้ จะทำให้แก้ยากขึ้น ควรรีบพาไปพบแพทย์แต่เนิ่นๆ ถ้าเป็นความผิดปกติจริง การได้รับการแก้ไขอย่างรวดเร็วจะช่วยให้เด็กกลับมามีพัฒนาการใกล้เคียงกับเด็กปกติได้บ้างค่ะเบื้องต้นควรฝึกการควบคุมตนเองของเด็ก โดยพ่อแม่ควรจัดกิจวัตรประจำวันของเด็กให้เป็นไปอย่างสม่ำเสมอตามเวลาที่กำหนดไว้ เช่น เวลาตื่นนอน เวลารับประทานอาหาร ทำการบ้าน หรือเข้านอน เพื่อฝึกให้มีวินัย ปรับเปลี่ยนสิ่งแแวดล้อมไม่ให้มีสิ่งเร้ามากเกินไป กระตุ้นพัฒนาการตามวัยอย่างเหมาะสม